b'\n_START_ARTICLE_\nHasselblad\n_START_PARAGRAPH_\nHasselblad je \xc5\xa1vedski proizvajalec zelo kakovostnih fotografskih aparatov s sede\xc5\xbeem v G\xc3\xb6teborgu, \xc5\xa0vedska. Podjetje je bilo ustanovljeno leta 1841 kot trgovsko podjetje. V zadnjem desetletju 19. stoletja je Hasselblad za\xc4\x8del prodajati Eastmanove fotografske izdelke. Fotografska veja podjetja se je ve\xc4\x8dala. Med 2. svetovno vojno je dobil Victor Hasselblad naro\xc4\x8dilo naj razvije zra\xc4\x8dni fotoaparat za Kraljevo \xc5\xa1vedsko vojno letalstvo. Po vojni se je proizvodnja usmerila na mirnodobske fotoaparate. Zrcalno-refleksni fotoaparat Hasseblad 1600F srednjega formata (35 mm do 4"\xc3\x975"), izdelan leta 1948, je postal priljubljeno orodje profesionalnih fotografov._NEWLINE_Verjetno najbolj znana uporaba Hasselbladovih aparatov je bila v \xc4\x8dasu Luninih odprav Programa Apollo, ko je prvi \xc4\x8dlovek stopil na edini Zemljin naravni satelit. Vse fotografije posnete v \xc4\x8dasu med temi odpravami so bile izdelane s posebej prirejenimi Hasselbladovimi fotoaparati._NEWLINE_Avgusta 2004 se je Hasselblad zdru\xc5\xbeil z danskim podjetjem Imacon A/S. Imacon je izdelovalec opreme za digitalno fotografijo, kot so na primer hrbti digitalnih fotoaparatov._NEWLINE_Hasselbladova poslovna filozofija je preprosta in izra\xc5\xbea tudi eno od tehni\xc5\xa1kih resnic \xe2\x80\x93 ni preproste poti do kakovostne fotografije in na njo vpliva cel niz dejavnikov.'